2022 12 6
LT
Europos Sąjungos oficialusis leidinys
C 465/79 2022 m. gegužės 3 d., antradienis
58. vis dėlto pabrėžia, kad DI gali būti naudojamas energijos tiekimo triktims prognozuoti ir priežiūros poreikiams itin tiksliai nustatyti; be to, nurodo, kad jis gali būti naudojamas dideliems duomenų kiekiams apibendrinti taikant automatizuotą informacijos išgavimą arba klasifikavimą ir konkrečioms tendencijoms nustatyti; pabrėžia, kad šie elementai leistų geriau numatyti ir įvertinti grėsmės lygį bei sistemos pažeidžiamas vietas, greičiau priimti sprendimus, geriau reaguoti ir veiksmingiau apsaugoti galinius įrenginius;
59. visų pirma pabrėžia, kad nuo to neatsiejama galimybė sudaryti sąlygas teisėsaugos institucijoms nustatyti nusikalstamas veikas, daromas naudojant DI technologijos, ir kovoti su tokio pobūdžio nusikalstamumu; pabrėžia, kad vis dėlto, vykdant tokią su DI susijusią teisėsaugos veiklą, reikalinga visapusiška pagarba pagrindinėms teisėms, griežta demokratinė priežiūra, aiškios skaidrumo taisyklės, galinga IT infrastruktūra, žmogaus atliekama priežiūra, aukštos kvalifikacijos darbuotojai ir prieiga prie svarbių ir aukštos kokybės duomenų;
d) DI ir konkurencingumas
60. pažymi, kad netolimoje ateityje vis daugiau produktų ir paslaugų visoje vertės grandinėje bus tarpusavyje susiję, o DI ir automatizacijai teks svarbus vaidmuo daugelyje gamybos procesų, operacijų ir verslo modelių; pabrėžia esminę fundamentaliųjų mokslinių tyrimų svarbą DI pramonės ekosistemų plėtrai, taip pat dideles investicijas, kuriomis siekiama skatinti skaitmeninį viešąjį administravimą ir atnaujinti skaitmeninę infrastruktūrą;
61. atkreipia dėmesį į tai, kad, nepaisant per pastaruosius dvejus metus labai padidėjusio rizikos kapitalo ir kito ankstyvojo etapo finansavimo, daugelis Europos pramonės sektorių atsilieka, o dabartinis finansavimo lygis ES tebėra nepakankamas ir turėtų būti gerokai padidintas, kad atitiktų pirmaujančių DI ekosistemų, pvz., Silicio slėnio ir kitur, dinamiškumą; atkreipia dėmesį į ypatingą ES inovacijų ekosistemos branduolių tinklo struktūrą, palyginti su centralizuotomis (ir valstybės remiamomis) inovacijų ekosistemomis;
62. pabrėžia, kad DI gali padaryti esminį poveikį ES pramonės konkurencingumui, nes jis turi našumo didinimo, inovacijų spartinimo, gamybos procesų tobulinimo ir pagalbos teikimo atliekant Europos tiekimo grandinių atsparumo stebėseną potencialą;
63. atkreipia dėmesį į riziką, kad dėl ekonominio atsiejimo ar katastrofinių įvykių, pvz., pandemijų ar su klimato kaita susijusių reiškinių, bus sutrikdytos tiekimo grandinės; pabrėžia, kad DI naudojimas gali padėti nustatyti tiekimo grandinių trikčių tendencijas ir teikti prognozuojamajai priežiūrai reikalingą informaciją, o tai galėtų padėti įvairinti tiekėjus;
64. pažymi, kad įmonės, kurios inicijavo skaitmeninę transformaciją, neretai būna įgijusios reikšmingą rinkos dalį; pažymi, kad naujausi tyrimai rodo, jog šis modelis gali pasikartoti dar intensyviau, nes DI įsidiegusios įmonės neretai renka didelį kiekį duomenų, o tai stiprina jų konkurencinę padėtį; yra susirūpinęs dėl iš to kylančios rinkos koncentracijos rizikos, kuri kenkia MVĮ ir startuoliams;
65. pabrėžia, kad ši perspektyva kelia ypatingą susirūpinimą, nes didžiausios įsitvirtinusios technologijų bendrovės, kurios greičiausiai taip pat dominuos DI technologijų srityje, yra rinkų valdytojos, pasisavinančios didžiąją dalį sukuriamos vertės; pabrėžia, kad, kadangi duomenis, kurie skatina DI sektoriaus plėtrą, daugiausia renka tos pačios didžiosios technologijų bendrovės, kurios mainais į duomenis ir tikslinę reklamą siūlo naudotojams prieigą prie paslaugų, dabartinis jų dominavimas rinkoje gali tapti tolesnio dominavimo rinkoje varomąja jėga; atkreipia dėmesį į tai, kad daugelio šių technologijų įmonių buveinės yra už ES ribų, tačiau jos sugeba pasisavinti duomenų apie Europos klientus sukuriamą vertę ir taip įgyti konkurencinį pranašumą;
66. palankiai vertina neseniai paskelbtą Komisijos komunikatą, kuriame raginama atnaujinti konkurencijos taisykles, kad jos būtų pritaikytos prie skaitmeninio amžiaus (29), ir pabrėžia esminį ex ante priemonių, įskaitant būsimą Skaitmeninių rinkų aktą, vaidmenį atsveriant koncentraciją dar iki jai atsirandant; be to, atkreipia dėmesį į vaidmenį, kurį sprendžiant šį klausimą, sudarydamas palankesnes sąlygas visuotiniam produktų ir paslaugų kūrimui, nepaisant jų fizinės buvimo vietos, gali atlikti standartizavimas ir bendradarbiavimas reguliavimo srityje;
(29)
2021 m. lapkričio 18 d.
Komisijos komunikatas dėl naujiems iššūkiams tinkamos konkurencijos politikos (COM(2021)0713).